งาน “Thailand Travelution 2022” พัฒนารูปแบบการให้บริการ ส่งเสริมผู้ประกอบการด้านการท่องเที่ยว
นายภูมิกิตติ์ รักแต่งาม ประธานที่ปรึกษาสมาคมธุรกิจการท่องเที่ยวจังหวัดภูเก็ต และประธานคณะทำงาน Thailand Travelution 2022 กล่าวว่า งานดังกล่าวได้รับความร่วมมือจากกระทรวงการท่องเที่ยวและกีฬา กระทรวงดิจิทัลเพื่อเศรษฐกิจและสังคม และหน่วยงานภาครัฐและภาคเอกชน เพื่อสนับสนุนให้ผู้ประกอบการด้านการท่องเที่ยวในประเทศไทยได้มีโอกาสเข้าถึงเทคโนโลยีดิจิทัล ส่งเสริมให้มีการนำข้อมูลขนาดใหญ่ด้านการท่องเที่ยว (Tourism Big Data) มาพัฒนารูปแบบการให้การบริการ สามารถนำไปประยุกต์ใช้เพื่อเพิ่มขีดความสามรถด้านการแข่งขัน อีกทั้งเพื่อเป็นการสนับสนุนนโยบายของรัฐบาลในการสร้าง S-Curve ให้กับทั้งอุตสาหกรรมท่องเที่ยวและอุตสาหกรรมเทคโนโลยีดิจิทัล โดยเฉพาะการสนับสนุน Start Up ของประเทศไทยให้มีโอกาสเพิ่มศักยภาพสู่ระดับโลก ตอกย้ำนโยบายสำคัญของรัฐบาลในการใช้เทคโนโลยีดิจิทัลและเทคโนโลยีที่ทันสมัยมาใช้ในการพัฒนาประเทศทุกภาคส่วนสำหรับการจัดทำข้อมูลอัจฉริยะเชื่อมโยงด้านการท่องเที่ยว หรือ (Tourism Data Intelligence Sandbox) โดยสถาบันส่งเสริมการวิเคราะห์และบริหารข้อมูลขนาดใหญ่ภาครัฐ (GBDi) เป็นหน่วยงานรับผิดชอบ ประกอบกับได้จัดนโยบายการเปิดรับนักท่องเที่ยวต่างชาติภายใต้ยุทธศาสตร์ Phuket Sandbox ตั้งแต่วันที่ 1 กรกฎาคม 2564 ซึ่งจังหวัดภูเก็ต เป็นพื้นที่นำร่องในการเปิดรับนักเดินทาง จึงจำเป็นต้องเก็บรวบรวมข้อมูลเพื่อนำมาวิเคราะห์และกำหนดเป็นนโยบายต่อไป โดยคาดว่าจะสามารถขยายการเก็บข้อมูลจากนักเดินทางทั่วทุกสนามบินในประเทศไทยได้ภายในปี 2566 ซึ่งจะทำให้ประเทศไทยมีฐานข้อมูลเชิงลึกจากนักท่องเที่ยวขนาดใหญ่ที่จะช่วยให้ผู้ประกอบการในอุตสาหกรรมการท่องเที่ยวไทยนำมาใช้ในการวางแผนการตลาดที่เข้าถึงกลุ่มเป้าหมายอย่างแม่นยำ ตอบโจทย์ความต้องการอย่างตรงจุด ช่วยลดต้นทุนและเพิ่มศักยภาพในการแข่งขัน สำหรับประชาชนที่สนใจงาน “Thailand Travelution 2022” จะจัดขึ้นจนถึงวันที่ 30 พฤศจิกายนนี้ ณ ศูนย์ประชุมแห่งชาติสิริกิติ์